Witrivier: Vermoorde prokureur 'was ware gentleman' | Netwerk24
Witrivier: Vermoorde prokureur 'was ware gentleman'
Deur Dennis Delport 21 Oktober 2020 14:40
Gerrit Stander (38), die prokureur van Mbombela wat Maandag vermoor is, "was 'n ware gentleman".
So sê Dave Bennett, direkteur van die prokureursfirma Swanepoel en Vennote en lid van die Prokureursorde van Suid-Afrika.
Stander is Maandag in die vroeë oggendure dood nadat hy drie keer geskiet is toe rowers op sy huis op 'n kleinhoewe in Plaston in die Witrivier-omgewing toegeslaan het.
Sy vrou, Yolandi, en sy agtjarige dogter was ook in die huis.
Die rowers het die grensdraad geknip en toe die voordeur oopgeskop.
Volgens Stander se broer, MC, het die aanval net ná 02:00 gebeur en Stander is net ná 07:00 in die hospitaal dood.
Gerrit Stander (38) Foto: Verskaf
"Gerrit was 'n uitstekende kollega om mee saam te werk. Hy was altyd bereid om sy tyd en advies met ander te deel. Hy sal beslis gemis word in ons firma," sê Bennett in 'n verklaring van die prokureursorde.
Stander was sedert 2018 'n werknemer by Swanepoel en Vennote.
"Hy was baie professioneel, 'n ware gentleman. Sy opinie en advies was wyd gerespekteer in die bedryf."
Mvuzo Notyesi, president van die prokureursorde, het ook sy skok oor Stander se moord uitgespreek.
"Die owerhede kan nie rus totdat hierdie misdadigers vasgetrek is nie. Ons bedryf moet nou saamstaan en enige misdadige bedreiging teen ons professie elimineer. As een in die bedryf seerkry, kry almal seer," sê Notyesi in 'n verklaring.
Kol. Donald Mdhluli, provinsiale polisiewoordvoerder, het Woensdagmiddag gesê niemand is nog aangekeer nie. "Enigeen met inligting word gevra om dadelik met die polisie kontak te maak," sê hy.
Stander se familie het intussen gesê dat hy Vrydag uit die NG gemeente-Suid in Ehmkestraat, Mbombela, begrawe word.